Spanning verhoog weens Russiese magte op grens  ‘n Soldaat van Oekraïne staan wag op die grens tussen Oekraïne en Rusland. (Foto: STEPANOV / AFP) Die VSA het nou 8 500 troepe op “hoë gereedheidsbasis” geplaas aangesien Rusland weier om bes te gee deur sy teenwoordigheid aan die grens van Oekraïne te onttrek. Volgens John Kirby, woordvoerder van die Pentagon, kan dié troepe ŉ opdrag kry om ondersteuning aan die Oos-Europese lede van die Noord-Atlantiese Verdragsorganisasie (Navo) te bied. Hy sê die troepe kan binne vyf dae van die ontplooiing gereed wees om uit te beweeg. “Die VSA sal daadwerklik optree om enige bedreiging van ons nasionale bates deur Rusland te verdedig.” Die soldate sal egter nie in Oekraïne self ontplooi word nie, aangesien dié land nie deel vorm van Navo nie, hoewel dié land daarna streef om ingesluit te word. Dit is juis dié netelige kwessie wat Rusland wil laat appels swaai. Hy dring daarop aan dat Oekraïne nié by Navo ingelyf word en só verdere uitbreiding van Westerse instellings na die Ooste bewerkstellig nie. Die VSA kon egter tot dusver nie die versekering bied dat Oekraïne nié ŉ lid van Navo sal word nie. Kirby sê Rusland se aksies verhoog die spanning op die Europese vasteland. Rusland het tot dusver ongeveer 100 000 troepe en swaar militêre toerusting binne trefafstand van Oekraïne geplaas. “Ons hou die situasie baie fyn dop,” het Kirby gesê. Die VSA en Engeland het reeds gewaarsku daar sal “drastiese gevolge” wees indien Russiese troepe hul voete in Oekraïne sit. Politieke kenners vergelyk die spanning tussen Rusland en die VSA met dié wat tydens die Koue Oorlog geheers het. Rusland het tot dusver volgehou hy is nie van plan om Oekraïne binne te val nie, maar kon ook geen verduideliking vir die plasing van sy troepe op die grens gee nie. Russiese troepe is glo ook na Belo-Rusland gestuur vir opleiding. Bronne: BBC, Independent, AFP